<classify> KAMPUNI ya Magazeti ya Serikali TSN imezitaka Mamlaka za Serikali za Mitaa na Halmashauri nchini ambazo zinadaiwa zaidi ya Sh bilioni 1.5, kulipa mara moja madeni hayo.Akizungumza katika Mkutano wa Jumuiya ya Tawala za Mitaa ALAT uliomalizika Dodoma, Meneja wa Mauzo na Masoko wa TSN, Januarius Maganga amesema, mamlaka na halmashauri hizo zinatakiwa kuilipa kampuni hiyo iweze kuendesha shughuli zake.Maganga amesema halmashauri hizo zilitumia magazeti kutangaza huduma ikiwemo matangazo na hesabu za mapato na matumizi ya mwaka ya kila halmashauri, lakini haziwajalipa muda mrefu.Alisema TSN imekuwa ikidai fedha hizo na baadhi ya wakurugenzi wameonesha kutojali kulipa madeni hayo ambayo yangesaidia kupanua na kuboresha huduma zaidi.Alisema kutokana na kutolipwa madeni hayo, TSN inafikiria kutoa orodha ya wadaiwa wote kwenye magazeti au machapisho yake na kiwango cha madeni yao wanachodaiwa.Sisi ni taasisi ya serikali ambayo haipati ruzuku kutoka serikalini. Kwa kuchelewa kulipa gharama ya fedha na thamani yake inaendelea kushuka, wakati rasilimali za kuchapishia magazeti kama karatasi zinazidi kupanda, amesema Maganga.Amesema kutolipwa fedha hizo kunaifanya kampuni hiyo inayochapisha magazeti ya Daily News, HabariLeo na SpotiLeo kuwa na wakati mgumu kifedha, hivyo kushindwa kutekeleza majukumu yake.Amesema kutokana na kuwapo sokoni zaidi ya miongo minane, imefanya mageuzi makubwa na tayari imejipanga ili kuwa chombo bora cha habari katika ukanda wa Afrika Mashariki.Amesema katika mageuzi hayo, TSN imekuwa ikizalisha bidhaa asilia na kutoa huduma bora na tofauti ambazo pia hazipakani katika kampuni nyingine.Katika mageuzi hayo, TSN imeanzisha na inatoa picha za matukio ya kibiashara, ina mitambo bora wa kuchapicha magazeti, pia imebobea katika kuandika matukio kwa usahihi na kirefu dokumentari, na pia inatoa ushauri na mafunzo, amesema.Pia amesema TSN imejipanga na inafanya vizuri hatua kwa hatua katika majukwaa ya biashara ambapo imeshaandaa majukwaa saba na mafanikio makubwa yametokana na kuandaa fursa hizo za kibiashara.TSN imefanya Majukwaa ya Kibiashara katika mikoa ya Simiyu, Shinyanga, Geita, Mwanza, Tanga, Arusha na kisiwani Zanzibar, amesema Maganga.Amesema TSN pia imejikita kutoa huduma na kutangaza huduma kwa mitandao ya YouTube, facebook na twitter ambapo hadi sasa ina wasomaji zaidi ya milioni 1.5 ambao wanasoma habari mbalimbali.Amesema pia kutokana na umahiri na ukongwe wa TSN kwenye tasnia ya habari, wasomaji na watumiaji mbalimbali wamekuwa wakitumia habari na machapicho ya TSN kwa ajili ya marejeo.  <topic>: kitaifa 